<classify> WAZIRI wa Mifugo na Uvuvi, Luhaga Mpina amewataka watafiti kujikita katika kutafiti changamoto za ndani zinazoikumba mifugo badala ya kuzama kufanya utafiti wa mambo ya kimataifa.Akizindua Bodi ya Taasisi ya Utafiti wa Mifugo Tanzania TALIRI, Waziri Mpina alisema watafiti wengi nchini wanapenda kufanya utafiti wa mambo ya kimataifa na kuacha kufanya utafiti wa mifugo ambao ni ajenda za kitaifa.Amesema watafiti hao wamezama kutafiti ajenda za kimataifa na kuacha za kitaifa za kutafiti magonjwa ya mifugo, masoko ya mifugo, uzalishaji bora wa mifugo yamekosa majawabu.Mpina amehoji vipi watafiti wamesahau kufanya utafiti wa migogoro ya wakulima na wafugaji ambayo inaendelea katika maeneo mbalimbali.Amesema kwa nini watafiti hao hawajiulizi pamoja na nchi hii kuwa na eneo kubwa ambalo si jangwa kama Ethiopia inayoongoza kwa wingi wa mifugo barani Afrika, inakuwa nchi ya pili barani Afrika kwa kuwa na mifugo kwani kutokana na ukubwa, ingekuwa ya kwanza.Kwa nini hawafanyi utafiti na kubaini kwanini Ethiopia nchi ndogo ina mifugo mingi, ni vipi inakuja nchini kununua ngozi na sisi kwanini tunashindwa kutumia ngozi yetu, amesema.Watafiti wanatakiwa kuangalia kwa nini Ethiopia ina ngombe milioni 57 Tanzania ina milioni 30, ina mbuzi milioni 28.8 wakati nchini kuna mbuzi 18.5, ina kondoo milioni 28.1 hapa nchini kuna kondoo milioni 5.3 tu, amesema.Amesema pia wanatakiwa kutafiti kwa nini Tanzania inazidiwa takribani mara mbili na nchi jirani ya Kenya inayouza maziwa lita bilioni 5.2 wakati hapa nchini wanauza lita bilioni 2.4 tu.Alisema bodi hiyo iliyozinduliwa inatakiwa kujipanga kuitoa taasisi hiyo kutoka ilipo na kuipeleka mbali zaidi kutokana na utafiti watakaoufanya ambao ni chanzo cha mageuzi.Awali Mwenyekiti wa Kamati ya Kudumu ya Bunge ya Kilimo, Mifugo na Maji, Mahamood Mgimwa alisema bodi inatakiwa kuitazama nchi wapi tulipo na tunataka kwenda wapi wakati nchi ina mifugo mingi, maslahi yake ni mapana.Mifugo hiyo mingi nchini inasaidiaje kusonga mbele kuwa na ngombe bora, wanakubalika soko la dunia na kwa nini tunaagiza nyama na maziwa kutoka nje wakati ni wa pili kwa kuwa na mifugo mingi barani Afrika, amesema.Akitoa salamu za Wilaya ya Dodoma kwa niaba ya Mkuu wa Wilaya, Katibu Tawala Wilaya DAS ya Dodoma, Edward Mpogolo alisema wakazi wa Dodoma ni wafugaji, wanaamini watafaidika na utafiti utakaofanywa kupitia taasisi hiyo chini ya bodi hiyo mpya.Akielezea Mtendaji Mkuu wa TALIRI, Eligy Shirima alisema, bodi hiyo ni ya pili tangu kuundwa kwa taasisi hiyo baada ya ile ya kwanza kumaliza kazi yake Juni mwaka juzi.Imeundwa baada ya Rais John Magufuli kumteua Mwenyekiti wa Bodi, Profesa Sebastian Chenyanduga na waziri kuteua wajumbe saba wakiwemo madaktari wa fani mbalimbali watano. Akitoa neno la shukrani, Profesa Chenyanduga aliwaahidi Watanzania kwamba wataleta mapinduzi makubwa katika utafiti wao ili kuhakikisha mifugo inaongeza pato la nchi.  <topic>: KITAIFA 